Karin Gaardsted (S), 2013-03-12:
L 154 er et forslag til rammelov med forskellige tiltag, der har det tilfælles, at de fokuserer på rammevilkårene for danske rederier og danske søfarere.
Danmark er blandt verdens førende maritime nationer, og søfart er en af grundstenene i vores økonomi.
Industrien står i disse år over for både unikke muligheder og også nogle rigtig store udfordringer.
Lovforslaget skal ses i sammenhæng med regeringens vækstplan for Det Blå Danmark, der skal gøre det mere attraktivt at drive rederivirksomhed i Danmark og dermed bidrage til vækst og arbejdspladser i Danmark.
De globale klimaændringer har åbnet de arktiske farvande for øget aktivitet.
Årligt krydser 40-50 krydstogtskibe med flere tusinde passagerer de arktiske farvande.
Og olieselskaberne har også gjort deres indtog med olietankere, der sejler i farvandene.
Et af de centrale mål i forslaget er at forbedre sejladssikkerheden i arktiske farvande for søfarere.
Undersøgelser har vist, at det er yderst vanskeligt at hjælpe nødstedte skibe i de fjerne arktiske farvande rettidigt.
Derfor foreslås det bl.a., at der stilles krav om koordineret sejlads, således at skibe hurtigt kan komme hinanden til undsætning.
Det er særlig relevant for den stigende trafik af krydstogtskibe.
Forslaget styrker videre rettighederne for de søfarere, der kommer til skade ved transport af farlige stoffer, de såkaldte HNS-sejladser, og det er regeringens forventning, at den stigende transport af farlige og forurenende stoffer, herunder olie, i de arktiske farvande også vil medføre flere ulykker.
Således kan søfarere, der kommer til skade, kræve erstatning, såfremt skaden er opstået i forbindelse med kontakt med HNS-stoffer.
I samme åndedrag er det også værd at fremhæve, at søfareres retsstilling ved sørøveri styrkes.
Det er en klar forbedring af rammevilkårene for de søfarendes sikkerhed på linje med resten af forslaget.
Forslaget fokuserer ikke kun på at forbedre rammevilkårene for de søfarendes sikkerhed, men indeholder også en række tiltag, der kan synliggøre kravene til rederivirksomhederne.
I den forbindelse er det værd at fremhæve forslagets ændringsprotokol til konventionen om forureningsskader forårsaget af de føromtalte HNS-transporter.
Forslaget fremhæver rederiernes medansvar ved miljøforurening forårsaget af transport af miljøskadelige stoffer helt eller delvis ad søvejen.
Det gælder bl.a. ved transport af olie.
Det er kun rimeligt, at rederierne holdes ansvarlige for miljøskadelige udslip, og forslaget skaber et økonomisk incitament til, at rederierne sikrer, at transporten af farlige og forurenende stoffer sker forsvarligt.
Helt konkret foreslås det også, at vi gennemfører konventionen om aftaler for international transport af gods helt eller delvis til søs, også kaldet Rotterdamreglerne.
Det bliver herved nemmere at kontrollere, at reglerne bliver overholdt på tværs af landegrænser, og det styrker de danske rederiers konkurrenceevne.
Socialdemokraterne mener, at det er afgørende, at den danske lovgivning afspejler de udfordringer, som de danske rederier og søfarere står over for i disse år.
Vi mener, at lovforslaget adresserer disse udfordringer.
Det glæder mig derfor også, at man i høringssvarene har reageret overvejende positivt på forslaget.
Over en bred kam har erhvervslivets interesseorganisationer tilsluttet sig lovforslaget, og det styrker min tro på, at L 154 er et vigtigt og fornuftigt forslag.
Forslaget vil bidrage positivt til regeringens overordnede ambition om at forbedre rammevilkårene for Det Blå Danmark.